LUR kap verbete terug oor huurmotorKwazi Mshengu (Foto: Twitter) Kwazi Mshengu, LUR vir onderwys in KwaZulu-Natal, het ten sterkste ontken dat hy belastingbetalers se geld misbruik het met die gebruik van ŉ huurmotor. Na bewering het Mshengu sedert Mei vanjaar glo R500 000 van belastingbetalers se geld aan ŉ huurmotor bestee in plaas daarvan om bloot ŉ voertuig tot sy beskikking te gebruik. Dít terwyl skole in dié provinsie soms nie eens lopende water het nie. Mshengu het intussen laat weet hy sal vir tyd en wyl van sy persoonlike motor gebruik maak, asook die Openbare Beskermer (OB) nader rakende bewerings dat hy by ŉ bedrogspul betrokke was wat die huur van die motor betref. “Ek bly verbind tot skoon regering en om te verseker dat elke sent van die departement gebruik word om gehalte-onderwys te verskaf.” Luidens berigte het Mshengu geweier om met die motor te ry wat sy voorloper gebruik het, aangesien dié voertuig glo onpadwaardig is. Volgens Mshengu het hy ŉ dag nadat hy in sy pos as LUR begin het, ŉ huurmotor ontvang aangesien die departement se motor steeds deur die vorige LUR in gebruik was. “Nadat die motor amptelik aan die departement terugbesorg is, is ek in kennis gestel dat dit nie padwaardig is nie en eers ŉ meganiese assessering moet ondergaan.” Mshengu beweer hy het toe aangebied om sy private motor te gebruik, maar is aangeraai om dit nie te doen nie aangesien dit die departement glo meer geld sou kos. “Ek het in September meer as 8 000 km gereis wat ek van die departement sou kon terugeis. Gegewe die toepaslike tariewe sou dit beteken dat ek ŉ bedrag van R154 488 van die departement sou kon terugeis wat veel meer as die huur van ŉ motor bedra.” Daar is verder beweer dat Mshengu selfs ŉ bedrieglike brief van Mercedes-Benz gebruik het om te staaf dat sy ampsmotor onpadwaardig is. “Ek het nog nooit persoonlik met die handelaar in gesprek getree nie,” het Mshengu teruggekap en bygevoeg dat hy geen kommunikasie in die verband gesien het nie en dus nie sou weet as daar wel die een of ander slenter was nie. Hy het intussen die hoof van die departement versoek om die bewering te ondersoek. “Indien bevind word dat daar verkeerd opgetree is, sal die toepaslike stappe gedoen word.” Mshengu voer ook aan dat daar talle voordele is wat hy as LUR kry, maar glad nie benut nie. Dit sluit in ŉ huis- en tuinwerker en veiligheidsopgraderings aan sy huis. “Ek het besluit om hierdie voordele van die hand te wys omdat ek meen dit is wel binne my vermoë. Die geld wat daaraan bestee sou word, kon ook eerder gebruik word om ŉ leerder in die klaskamer te help.” Mshengu sal intussen sy eie motor gebruik tot die kwessie rakende sy ampsmotor afgehandel is.